**Fodring og pleje af en Jydsk hest.**

**Fodring.**

Den Jydske hest hører til de nøjsomme racer. Dvs. den skal leve så naturligt som muligt. Den Jydske hest er avlet som arbejdshest og dens traditionelle foder har været restprodukter fra landbruget, roetoppe, sukkerroer, kålroer, runkelroer, rodfrugter, kartofler, hø og hakkelse (snittet halm). Kun avlsdyr, syge dyr eller heste i hårdt arbejde fik lov at spise det dyre korn.

Det kræver selvfølgelig noget at holde 900 kg arbejdshest ved godt huld. En voksen Jydsk hest i udstillingsform æder nemt 20-25 kg hø/wrap om dagen, alt efter størrelse og behov.

Stråfoder behovet er minimum 1,5 kg pr 100kg, dvs. 900 kg hest skal have minimum 13,5kg god kvalitets stråfoder. F.eks. wrap, hø eller frøgræs. Frøgræs har den halve foderværdi af hø og kan med fordel bruges til nøjsomme heste med en tendens til at blive fede. Optimalt vil være 2 kg stråfoder/100 kg hest

*”Et godt grovfoder er det vigtigste foder middel”.*

Hvorvidt man fodre med hø eller wrap er en smagssag, de har dog lidt forskellige egenskaber. Hø er basisk og anbefales hvis hesten har løs mave eller har græsset frossent græs hele dagen. Hø har en tørstofprocent på ca. 85% og fryser derfor ikke. Wrap er surt, har en tørstofprocent på 65% eller derunder, så der kan dannes iskrystaller i wrap. Hvis wrap’en/høet er svær at skille ad, er det ofte et udtryk for skimmelsvamp, det skal være forholdsvis nemt at ryste stråene fra hinanden. Hvis wrap’en er mørk og mat er næringsværdien væsentlig nedsat. Når vi snakker wrap er det specielt vigtigt at have et øje på dens tørstof%

Derimod er behovet for protein og kompleks-stivelse væsentlig mindre hos den Jydske hest og en fuldvoksen hest kan holdes i god foderstand på godt stråfoder, vitamin, minealer og evt. roepiller, som skal stå i vand min. 6 timer før brug.

Man anbefaler max at tildele 200 g stivelse pr. 100 kg. Hest pr. fodring, men stivelsestildeling er også meget afhængig af aktivitets niveau.

De forskellige kornarter man kan fodre med har forskellige egenskaber:

Havre: Korte kulhydrater, hurtig optagelse, ca. 350 gram stivelse pr kilo.

Byg: Mere komplekse kulhydrater, langsom optagelse, ca. 500 gram stivelse pr kilo.

Hvede: Komplekse kulhydrater, langsom optagelse, ca. 800 gram stivelse pr kilo. Forklistring.

Majs: Komplekse kulhydrater, langsom optagelse, ca. 670 gram stivelse pr kilo.

Hvede kan ikke anbefales da det klistre og let giver forstoppelse. Kan med fordel erstattes af hvedeklid, som er knuste skaller fra hveden. Hvedeklid indeholder en del protein, men husk hvis der fodres med hvedeklid bør der tilsættes foderkridt til foderrationen, da hvedeklid har et højt fosfor indhold.

Byg bør stilles i støb (stilles i blød) 24 timer før ud fodring.

Ved at starte nedbrydelsen af stivelse før det fodres til hestene, fås en bedre udnyttelse. Eksempelvis havre kan valses. Byg bør stå i vand natten over. Majs kan ud fodres som majsflager eller majsensilage.

Behovet for mineraler er stort hos en Jydsk hest grundet den store knoglemasse. Mange Jyde-ejere vælger derfor at supplere vitamin blandinger med kvægmineraler. Der findes mange forskellige kvægmineral blandinger og man bør vælge en som indeholder fosfor, og ikke alt for meget jod.

**Eksempel på daglig fodring:**

|  |  |  |  |  |  |  |  |
| --- | --- | --- | --- | --- | --- | --- | --- |
| Kg vægt | 900 | **wrap** | **havre** | **roepiller** | **vitamin 100 gram (privat blanding)** | **olie** | **total** |
| **Behov for** | **Vedligeholdelse** | 17 | 0,5 | 0,5 | 2,5 | 0 |   |
| Energi | 7,42 fe | 6,80 | 0,39 | 0,40 |  | 0,00 | 7,58 |
| Protein | 544,63 g | 714,00 | 35,51 | 25,00 |  |  | 774,51 |
| Lysin | 29,41 g | 48,96 | 2,02 | 0,76 |  |  | 51,73 |
| Calcium | 43,2 g | 61,20 | 0,49 | 3,55 | 30,00 |  | 95,24 |
| Fosfor | 30,24 g | 34,00 | 1,65 | 0,50 | 27,10 |  | 63,25 |
| Magnesium | 16,88 g | 17,00 | 0,54 | 1,10 | 13,92 |  | 32,55 |
| Natrium | 22,5 g | 25,50 | 0,03 | 0,65 | 16,57 |  | 42,74 |
| Jern | 900 mg | 2244,00 | 31,01 | 175,00 | 127,72 |  | 2577,73 |
| Kobber | 234 mg | 71,40 | 1,44 | 3,55 | 207,50 |  | 283,89 |
| Mangan | 900 mg | 714,00 | 18,81 | 24,00 | 166,67 |  | 923,48 |
| Zink | 936 mg | 469,20 | 15,19 | 9,00 | 833,33 |  | 1326,72 |
| Selen | 2,34 mg | 0,17 | 0,02 | 0,05 | 2,88 |  | 3,11 |
| Kobolt | 1,17 mg | 3,40 | 0,01 | 0,04 | 1,25 |  | 4,70 |
| Jod | 7,24 mg | 1,87 | 0,10 | 0,00 | 6,25 |  | 8,22 |
| Vitamin A | 35100 IU | 612000,00 | 0,00 | 0,00 | 15625,00 |  | 627625,00 |
| Vitamin D | 7722 IU | 612,00 | 0,00 | 0,00 | 12870,00 |  | 13482,00 |
| Vitamin E | 1080 mg | 1020,00 | 8,55 | 0,00 | 1500,00 |  | 2528,55 |
| Vitamin B1 | 54 mg | 18,36 | 2,98 | 0,00 | 85,50 |  | 106,84 |
| Vitamin B2 | 36 mg | 142,80 | 1,00 | 0,00 | 34,17 |  | 177,96 |
| Vitamin B6 | 18 mg | 0,00 | 1,49 | 0,00 | 17,08 |  | 18,58 |
| Vitamin B12 | 0,18 mg | 0,00 | 0,00 | 0,00 | 0,17 |  | 0,17 |
| Niacin | 180 mg | 856,80 | 7,46 | 0,00 | 125,00 |  | 989,26 |
| Folinsyre | 18 mg | 0,00 | 0,10 | 0,00 | 17,08 |  | 17,18 |
| biotin |  |  |  |  |  |  | 0,00 |
| Stivelse | 675 g |   | 175,00 |   |   |   | 175,00 |

Kilde: PC-horse

3 dl olie giver 0,96 FE, dvs. samme mængde energi som 1 kg havre og er et rigtig godt fodermiddel, hvis man ønsker at give hesten mere energi uden at den får mere protein og stivelse.

Protein behov til heste.

Føl og ungheste har et større behov for protein (16-18%) end udvoksede heste (10-12%). Ligeledes gør sig gældende for drægtige hopper de sidste 3 mdr. af drægtigheden og lakterende hopper (14-16%). Hårdt arbejde kræver ligeledes lidt større proteintilførsel. Protein kvaliteten er også vigtig, idet unghestene og de lakterende hopper kræver den bedste protein kvalitet (højt indhold af lysin)

Behovet for vand afhænger af mange faktorer men som tommelfingerregel:

|  |  |  |  |
| --- | --- | --- | --- |
|  |  | L vand/100 kg | Ved 900 kg |
| Føl |  | 10 L |  |
| Udvoksede dyr |  |  |  |
|  | Vedligehold | 5 L | 45 L |
|  | Let arbejde | 7 L | 63 L |
|  | Tungt arbejde | 10 L | 90 L |
|  | Lakterende hopper | 8 L | 72 L |
| Ekstra pr kg fodertørstof |  | 3,5 L | 17 kg hø\* 0,8\*3,5=47,6 L |

Kilde: Hestens ernæring af Henning Staun

Normalt drikker en hest ca. 5-7 l. vand/100 kg hest om dagen. Ved hårdt arbejde/laktation stiger behovet til 10-12 l./100 kg hest pr. dag. Husk at tjekke om vandkoppen giver nok vand, bør give 8-10 l/minut.

**Hestens pleje**

*”God røgt er hestens halve foder”*

Stalden

Den Jydske hest kræver daglig bevægelse i flere timer for at stimulere blodcirkulationen i benene og forebygge kolik. Den bør derfor tilbringe kortest mulig tid i boksen. Den Jyske hest kan/må, hvis den er ved godt huld, har et læskur og adgang til et tørt leje, gå ude 24 timer i døgnet året rundt, Se i øvrigt ”lov om hestehold”. Husk dog, at det kræver ekstra foder til vedligehold, hvis hesten er udegående hele døgnet.

De fleste vælger dog at tage deres heste ind i boks om natten.

Når der indrettes boks til en Jysk hest, kan det spares penge og tid, hvis man fra starten bygger den solid. Når 900 kg hest lige skal klø sig, skal der en stærk væg eller boksdør til at stå imod. Drikkekopper og fodertrug, bør enten være støbte eller beskyttes med tykke jern/stål bøjler, ellers finder man hurtig ud af at de ikke holdt til at være kløpind for hesten. Overvej om boksen kan holde til at hesten bliver sur eller får mavekneb.

Frisk luft er mere påkrævet for hestens trivsel og velbefindende, end varme. Heste der kommer ud i al slags vejr, bør ikke overnatte til staldtemperaturer over 10oC

Hud- og hovpleje

En Jysk hest har tunge ben, men den er fuldt ud i stand til at løfte dem, som enhver anden hest. Dog bryder de sig sjældent om at blive trukket op i hovskægget. Af hensyn til ens egen ryg er det en rigtig god ide at starte tidligt med at lære hesten at få renset hove og komme til smed. Det kan være et problem at få en professionel smed til at tage Jyske heste som kunder, men man kan hjælpe sig selv og smeden ved eksempelvis at lære hesten at lægge benet på en spand eller lign. Selv gamle heste, der står som sømmet i jorden, kan lære at løfte ben, det kræver bare lidt flere kræfter, en masse tid og spandevis af tålmodighed.

Hvis alt andet slår fejl kan man købe/låne/leje en beskæringsboks.

Hos føl og plage er der risiko for at hovene bliver for lange og kan får en skæv vækst.

Mens en skæv ben stilling hos voksne heste bevirker at hoven slides skævt, vil en skævslidt hov hos føllet/plagen give anledning til en forkert ben stilling når hesten er blevet voksen. Det er derfor vigtigt at hovene hos unge dyr tidligt og jævnligt bliver efterset.

Bliver hoven for lang i tåen, giver det anledning til at senerne anstrenges for stærkt. Er hoven højest udvendig, kan det medvirke til at hesten bliver kalveknæet, kohaset eller får fransk stilling, mens en hov, der er højest på den indvendige side kan bevirke at hesten bliver hjulbenet eller bliver indfodet.

Når hoven slides for stærkt, må hesten have sko på; men skoningen bør udsættes længst muligt for at undgå beslagets hæmmende indvirkning på hovens normale udvikling hos de unge dyr. Beslag og beskæring på rette måde er af stor betydning og bør derfor udføres af en med de rette kompetencer.

Hove, som i gruber og kroge er fyldt med muggent og gærende gødning, kan selvfølgelig ikke blive særlig stærke og kan ende som dårlige hove med sprødt, revnet og sprækket horn.

Hovene bør renses mindst en gang om ugen, gerne dagligt, og engang imellem bør hoven vaskes grundigt ud. Det kan være nødvendigt at bruge hovolie for at undgå udtørring af hornet og tjære brugt indvendig på hovene virker desinficerende, ligesom en blåstensopløsning kan anbefales som et godt middel mod sur stråle.

Hudplejen må foruden at give hesten et smukt udseende også tage sigte på at støtte huden i dens naturlige funktioner, idet huden foruden at give et beskyttende dække over kroppen, bruges til at regulerer legemstemperaturen, til svedafsondring og til at komme af med affaldsstoffer. En hæmmet hudvirksomhed ses i reglen på at håret bliver strittende og glansløst. Åndedrættet kan blive besværet og stofskiftet ofte forstyrret. Med heste som udsættes for al slags vejr, bør hudplejen indskrænkes til at man jævnligt med halm og strigle befrier huden for snavs, skæl og løse hår, samt sørger for en velstrøet, nogenlunde ren og tør boks.

Hestene holder varmen, på kolde dage, ved at rejse hårene op, således at der kommer et isolerende luftlag. Hvis ikke pelsen holdes i nogenlunde form og klisterfri, kan hesten ikke rejse hårene og får derfor svært ved at holde varmen om vinteren.

Det gælder også for fjerhårene på benene. De er så tykke og tætte at ofte kommer væden ikke i kontakt med huden, hvilket er heldigt nok, da det nemt tager optil 4 dage for en Jysk hest at blive tør i benene, hvis den først er blevet vasket eller på anden måde gennemblødt. Fjerhårene er stort set selvrensende. Hvis hesten kommer ind med mudder på benene, så tør den med nogle spåner og lad spånerne sidde i hårene til det er tørt. Når så håret er helt tørt kan mudderet friseres ud med en almindelig strigle.

Kommer hestene ind fra fold og er gennemblødte af regn/sne kan man med fordel anvende en svedskraber til at trække overskydende sne/vand af med og evt. gnide dem med noget tørt halm. Eller man kan lægge et fleecedækken over dem til de er tørre. Fleecedækner har den evne at de suger fugten og trækker den ud på ydersiden af dækkenet. Brug aldrig uld eller vinterdækner på en Jysk hest, den omkommer af varme.

Jydske heste er disponeret for utøj i benene om vinteren på grund at den tætte behåring. Skabmider holder af varme og sidder typisk op af hele benet om vinteren.

Der er forskellige måder at forhindre utøj på. Det er forskelligt hvad folk fortrækker og syntes virker for dem. Dyrlægen skal dog altid kontaktes ved mistanke om skabsmider.

Dyrlægen kan give indsprøjtninger med et Ivomectin holdigt produkt. For det meste er 1 indsprøjtning nok, men nogen gange er det svært at komme af med miderne og så kan man give 1 indsprøjtning 3 gange med 3 ugers mellemrum.

En anden metode er vask med 1% Sebacil. Vasken gentages 1 gang om ugen i 3 på hinanden følgende uger.

Er man i tvivl om foder eller pleje kan man altid kontakte en fra bestyrelsen for råd og vejledning.

Rettelser tilføjet 20151204